**ΨΗΦΙΣΜΑ**

**του Τμήματος Αγγλικής Γλώσσας και Φιλολογίας (ΤΑΓΦ)**

**του Εθνικού και Καποδιστριακού Πανεπιστήμιου Αθηνών (ΕΚΠΑ)**

Τα μέλη του Τμήματος Αγγλικής Γλώσσας και Φιλολογίας του ΕΚΠΑ εκφράζουν τη βαθιά οδύνη τους για την απώλεια του συναδέλφου **Γεωργίου Τζαβάρα**, Μόνιμου Διδασκάλου στο ΤΑΓΦ έως το 2007.

Ο Γεώργιος Τζαβάρας γεννήθηκε το 1940 στην Αθήνα. Αποφοίτησε από τη Φιλοσοφική Σχολή του ΕΚΠΑ το 1963. Συνεργάστηκε με διάφορα Ινστιτούτα διδάσκοντας την Αγγλική μέχρι το 1969, οπότε και μετέβη στο Πανεπιστήμιο του Reading στο Ηνωμένο Βασίλειο για να συνεχίσει με μεταπτυχιακές σπουδές στη Γλωσσολογία. Το 1970 έλαβε μεταπτυχιακό τίτλο στην Εφαρμοσμένη Γλωσσολογία (MA in Applied Linguistics) και το 1976 το MPhil in Linguistics. Το 1977 επέστρεψε στην Ελλάδα και συνέχισε να εργάζεται ως καθηγητής της Αγγλικής. Το 1979 διορίστηκε ως διδάσκαλος ξένων γλωσσών στο ΤΑΓΦ (τότε Τμήμα Αγγλικών Σπουδών) στο οποίο υπηρέτησε σε προσωποπαγή θέση έως και το ακαδημαϊκό έτος 2006-07. Δίδαξε επί 28 έτη μαθήματα Γλωσσολογίας και Μετάφρασης στο ΤΑΓΦ μεταλαμπαδεύοντας τη γνώση και την αγάπη του για τη Γλώσσα και τη Γλωσσολογία στους φοιτητές και στις φοιτήτριές του. Ιδιαίτερα γνωστή είναι η συνεργασία του με τον διεθνώς αναγνωρισμένο κοινωνιογλωσσολόγο Peter Trudgill, με τον οποίο συνέγραψαν το άρθρο “Why Albanian-Greeks are not Albanians: Language shift in Attika and Biotia” (1977), που δημοσιεύθηκε στον συλλογικό τόμο *Language, Ethnicity and Intergroup Relations*.

Τιμώντας τον εξαίρετο συνάδελφο και αγαπημένο καθηγητή πολλών εξ ημών, ως μέλη του Τμήματος Αγγλικής Γλώσσας και Φιλολογίας του ΕΚΠΑ, αποφασίζουμε:

* να εκφράσουμε τα θερμά συλλυπητήριά μας στους οικείους του, και
* να κοινοποιήσουμε το παρόν ψήφισμα στην πανεπιστημιακή κοινότητα.

Αθήνα, 8 Απριλίου 2025

